KUCHENJERA 
SEI PAMBERI 
PAMWARI 


Zvino huchenjeri hunobvepi? 

nzvimbo yenjere iripiko? Kumunhu akati, 
Tarira, kutya Jehovha, ndihwo uchenjeri; 
uye kubva pane zvakaipa ndiko kunzwisisa. 
JOBHO 28:20, 28 


Kutya Jehovha ndiwo mavambo ouchenjeri; vose 
vanochengeta mirayiro yake vanonzwisisa; kurumbidzwa 
kwake kunogara nokusingaperi. PISAREMA 111:10 


Ipapo ndakaona kuti, Uchenjeri hwakanaka kupfuura 
upenzi, zvichiita sechiedza chakanaka kupfuura rima. 
MUPARIDZI 2:13 


Uchenjeri hunosimbisa akachenjera kupfuura mhare 
dzine gumi dziri muguta. MUPARIDZI 7:19 


Kana umwe wenyu achishaiwa uchenjeri ngaakumbire 
kuna Mwari, unopavhurira vose asingatuki; uye 
achapiwa. Asi ngaakumbire nerutendo, asingakahadziki 
chinhu; Nokuti munhu anokahadzika akaita sefungu 
regungwa rinosundwa uye richimutswa-mutswa 
nemhepo. Nekuti munhu uyu ngaarege kufunga kuti 
uchazogamuchira chinhu kubva kuna Ishe; Munhu ane 
moyo miviri, usina kwake panzira dzake dzose. 
JAKOBHO 1:5-8 


Ndiani pakati penyu akachenjera, anoziva zivo? 
Ngaaratidze nemufambiro wakanaka mabasa ake 
neunyoro hweuchenjeri. Asi uchenjeri hunobva kumusoro 
pakutanga hwakachena, kozouya kuva nerugare, 
kunyorova, kuteerera, kuzara netsitsi nezvibereko 
zvakanaka, hwusina kutsaura, hwusina kunyengera. 
JAKOBHO 3:13, 17 


Kutya Jehovha ndiwo mavambo ezivo, asi mapenzi 
anoshora uchenjeri nokurayirwa. ZVIREVO 1:7 


Munhu, awana uchenjeri, anomufaro, Naiye munhu, 
anowana njere. ZVIREVO 3:13 


Mwanakomana wangu, kana ukagamuchira mashoko 
angu, Nokuchengeta mirairo yangu kwauri; Kuti 
urerekere nzeve yako iteerere uchenjeri, Nokurwadza 
moyo wako, kuti unzwisise; Zvirokwazvo, kana 
ukachemera kunzwisisa, Ukadanidzira nenzwi rako kuti 
uwane njere; kana ukahutsvaka sesirivha, 
ukahutsvakisisa sefuma yakavanzwa; Ipapo uchanzwisisa 
kutya Jehovha, Nokuwana zivo yaMwari. Nokuti Jehovha 
ndiye anopa uchenjeri, uye mumuromo make munobuda 
zivo nokunzwisisa. Anochengetera vakarurama uchenjeri 
chaihwo; Ndiye nhovo yavanofamba muzvokwadi; 
Anorinda makwara okururamisa, Nokuchengeta nzira 
yavatsvene vake. Ipapo uchanzwisisa kururama, 
nokururamisa, nokutendeka; hongu, nzira dzose 
dzakanaka. ZVIREVO 2:1-9 


Wana uchenjeri, wana kunzwisisa; usatsauka pamashoko 
omuromo wangu. Usahusiya, hugokuchengeta; uhude, 
hugokuchengeta. Uchenjeri chinhu chikuru; saka 
uzviwanire uchenjeri, uye nezvose zvaunazvo uzviwanire 
njere. Uhukudze, hugokukwiridza iwe; huchakuvigira 
kukudzwa, kana uchihumbundikira. Huchapa musoro 
wako chishongo chakanaka; Huchakuisira korona 
inobwinya. ZVIREVO 4:5-9 


Kutya Jehovha ndiwo mavambo ouchenjeri, uye kuziva 
Mutsvene ndidzo njere. ZVIREVO 9:10 


Benzi rinoti kuita zvakaipa kutamba; Ndizvo zvinoitawo 
munhu anonzwisisa. Muromo wowakarurama unobudisa 
uchenjeri, asi rurimi rusakarurama ruchabviswa. 
ZVIREVO 10:23, 31 


Kana kuzvikudza kuchisvika, kunyadziswa kwasvikawo; 
Asi uchenjeri huri kune akazvininipisa. Anoninipisa 
wokwake anoshaiwa uchenjeri; Asi munhu ane njere 
anoramba anyerere. ZVIREVO 11:2, 12 


Munhu acharumbidzwa zvakaenzana nouchenjeri hwake; 
Asi ane moyo akatsauka, achazvidzwa. ZVIREVO 12:8 


Kuzvikudza kunongouyisa kukakavara; Asi uchenjeri huri 
kuna vanotenda kurairirwa. ZVIREVO 13:10 


Upenzi hunofadza munhu anoshaiwa uchenjeri; Asi 
munhu ane njere anofamba achirurama. Kutya Jehovha 
kunodzidzisa uchenjeri; uye kuzvininipisa kunotangira 
kukudzwa. ZVIREVO 15:21, 33 


Kuwana uchenjeri kunokunda sei kuwana ndarama; Zviri 
nani kutsaura kuwana kunzwisisa pane sirivha! 
ZVIREVO 16:16 


Anowana uchenjeri, anoda hupenyu hwake; Anochengeta 
njere, achawana zvakanaka. ZVIREVO 19:8 


Tenga chokwadi, urege kuchitengesa; uye uchenjeri, 
nokurairirwa, nokunzwisisa. ZVIREVO 23:23 


Ani naani anoda uchenjeri, anofadza baba vake; Asi 
anoshamwaridzana nezvifeve, anorasha fuma yake. 
ZVIREVO 29:3 


Shamhu nokuraira zvinouyisa huchenjeri; Asi mwana 
wangoregwa hake anonyadzisa mai vake. ZVIREVO 29:15 


